Ford, Fendt og Fiat. Der var traktorer for enhver smag i Messecenter Himmerland i denne weekend. Det var Motor- og traktor klubben Jylland, der for 10. år i træk sørgede for udstillingen. Der var mere end 100 udstillere fra hele Jylland, der sørgede for at, der var maskiner i lange baner. - For os er det årets højdepunkt. Vi kan gå herinde i en god varme og få lov til at vise det hele frem, og nu er roer blevet et rigtig stor hit og lave, så nu ville vi vise vores grej frem, siger Jens Christensen, formand, Region Himmerland, Motor- og traktorklubben Jylland. Det gamle grej har i denne omgang trukket 3200 besøgende til. Det er cirka 1000 mindre end til sidste års arrangement, men det skyldes ifølge arrangørene det massive snevejr, der har hærget Nordjylland i weekenden. Arrangørene håber dog stadig, at dem der trodsede snevejret lærte en masse af se de gamle maskiner. - Vi håber at folk går herfra med en oplevelse af, hvordan det var at være landmand den gang bedstefar var ung. Det var et hårdt job, siger Jens Christensen. Motor- og traktorklubben håber, at den øgede opmærksomhed på roemaskiner kan tiltrække folk til deres roe-arrangementer i efteråret. Her viser foreningen de gamle roemaskiner i aktion i blandt andet Farsø, Nibe og Årestrup.

Opsummering:
Messecenter Himmerland var i denne weekend fyldt med Veterantraktorer og gamle roemaskiner.